曹勋
和郑康道喜雪
东方已明云海立，怪来雀噪争枝集。
凛气著人不苦寒，老境增衣欲重袭。
忽惊朔吹翔腊白，陇亩为祥时适及。
稍闻清响食蚕声，渐看落檐倾粟粒。
萦梅阁竹巧相积，透隙穿窗莫能戢。
散盐蔽空诚非虚，回风作舞势方急。
历乱瓦沟已一撇，纷泊何假鲛人泣。
但喜弥空絮影下，不管沾衣玉尘湿。
谷口先生好出词，韵险致高俱足给。
嘉言浩若长河注，答问殊非古井汲。
乘时和乐致上瑞，屡丰固非一朝缉。
须知天门开九重，布化调无密呼吸。
明朝称贺明光宫，高冠长剑千官入。